ສະພາບດິນຟ້າອາກາດ ປັ່ນປ່ວນຮ້າຍແຮງ ໃນສະຫະລັດ (ເບິ່ງວີດີໂອ)
ສະຫະລັດ ປະເຊີນກັບສະພາບ ດິນຟ້າອາກາດປັ່ນປ່ວນ ທີ່ສ້າງຄວາມເສຍຫາຍ ຮ້າຍແຮງເປັນປະວັດການ
ໄພທຳມະຊາດຮ້າຍແຮງໃນຂະນະທີ່ລະດູລົມພາຍຸເຮີຣິເຄນພວມເພີ່ມທະວີຄວາມຮ້າຍແຮງ ຂຶ້ນໃນມະຫາສະມຸດອັດລັນຕິກ ແລະໄຟປ່າຍັງສືບຕໍ່ໄໝ້ລາມຢູ່ທີ່ລັດເທັກຊັສນັ້ນ ພວກເຈົ້າ ໜ້າທີ່ກ່າວວ່າ ສະຫະລັດໄດ້ປະສົບກັບໄພພິບັດທາງດິນຟ້າອາກາດທີ່ສ້າງຄວາມເສຍຫາຍ ຮ້າຍແຮງໃນຈຳນວນສູງເປັນປະວັດການ ໃນປີ 2011 ນີ້ ສູນກາງເກັບກຳຂໍ້ມູນ ກ່ຽວກັບດິນຟ້າອາກາດແຫ່ງຊາດຂອງສະຫະລັດ ກ່າວວ່າ ມາຮອດ ປັດຈຸບັນໃນປີນີ້ ສະຫະລັດໄດ້ປະສົບກັບໄພພິບັດຮ້າຍແຮງ ທີ່ກ່ຽວພັນກັບດິນຟ້າອາກາດ ມາ 10 ເທື່ອແລ້ວ ຊຶ່ງເປັນຈໍານວນທີ່ທໍາລາຍສະຖິຕິແລະໃນແຕ່ລະເທື່ອນັ້ນ ແມ່ນໄດ້ສ້າງ ຄວາມເສຍຫາຍທາງດ້ານເສດຖະກິດຫຼາຍກວ່າ 1 ພັນລ້ານໂດລາ ສະພາບດິນຟ້າອາກາດທີ່ປັ່ນປ່ວນຮ້າຍແຮງເທື່ອລ່າສຸດແມ່ນລົມເຮີຣິເຄນ Irene ທີ່ໄດ້ພາ ໃຫ້ເກີດໄພນໍ້າຖ້ວມຢ່າງໜັກ ແລະສາຍໄຟຂາດ ເຮັດໃຫ້ເຮືອນຊານຫຼາຍຮ້ອຍພັນຫຼັງບໍ່ມີ ໄຟຟ້າໃຊ້ຢູ່ໃນເຂດແຄມຝັ່ງທະເລທາງກໍ້າຕາເວັນອອກຂອງສະຫະລັດ ທີ່ມີປະຊາຊົນອາໄສ ຢູ່ຢ່າງໜາແໜ້ນໃນເດືອນສິງຫາແລ້ວນີ້ ຢູ່ໃນເຂດສ່ວນໃຫຍ່ຂອງພາກໃຕ້ ແລະພາກກາງຂ້ອນໄປທາງຕາເວັນຕົກນັ້ນ ກໍໄດ້ປະສົບ ກັບຄື້ນອາກາດຮ້ອນ ແລະໄພແຫ້ງແລ້ງ ທີ່ໄດ້ສ້າງຄວາມເສຍຫາຍໃນດ້ານກະເສດຕະກຳ ເປັນມູນຄ່າຫຼາຍກວ່າ 5 ພັນລ້ານໂດລາ ແລະຍັງພາໃຫ້ເກີດໄຟປ່າ ທີ່ຮ້າຍແຮງອີກດ້ວຍ ທີ່ລັດເທັກຊັສ ໄຟປ່າໄດ້ທຳລາຍເຮືອນຊານ ຫຼາຍກວ່າ 1000 ຫຼັງແລະໄໝ້ດິນໃນພື້ນທີ່ ຫຼາຍກວ່າ 50 000 ເຮັກຕາ ໃນໄລຍະສອງສາມອາທິດຜ່ານມານີ້ ສ່ວນຢູ່ໃນເຂດອື່ນໆຂອງສະຫະລັດນັ້ນ ກໍໄດ້ປະສົບກັບລົມພາຍຸຫິມະຂະໜາດໃຫຍ່ ລົມ ຫົວກຸດ Tornado ແລະໄພນໍ້າຖ້ວມຢ່າງຮ້າຍ ໃນປີ 2011 ນີ້ ພວກນັກວິທະຍາສາດໃຫ້ເຫດຜົນກ່ຽວກັບການເພີ່ມຂຶ້ນຂອງໄພພິບັດທາງທຳມະຊາດວ່າ ເປັນຍ້ອນໂລກມີສະພາບອາກາດຮ້ອນເອົ້າຂຶ້ນ ໂດຍອະທິບາຍວ່າ ບັນຍາກາດທີ່ອົບອຸ່ນ ຂຶ້ນນັ້ນແມ່ນມີທ່າທາງທີ່ຈະພາໃຫ້ເກີດພາຍຸທີ່ເປັນອັນຕະລາຍຮ້າຍແຮງ ການສຶກສາຂອງສູນກາງເກັບກຳຂໍ້ມູນ ກ່ຽວກັບດິນຟ້າອາກາດແຫ່ງຊາດຂອງສະຫະລັດກະ ປະມານວ່າກ່ອນລົມເຮຣິເຄນ Irene ພັດເຂົ້າຖະຫຼົ່ມອີກໄພພິບັດໃນປີນີ້ໄດ້ສ້າງຄວາມເສຍ ຫາຍໃຫ້ແກ່ເສດຖະກິດຂອງສະຫະລັດແລ້ວ 35 ພັນລ້ານໂດລາ